ஐபோன் X அதிகாரபூர்வமாக அறிமுகப்படுத்தப்படுவதற்கு முன்னால் அது தொடர்பான புகைப்படங்கள் வெளியாகிக்கொண்டிருந்தன. அந்தப் புகைப்படங்களில் அனைவரும் கவனித்த ஒரு விஷயம் மொபைலின் முன்புறத்தில் இருக்கும் ஃபிங்கர்பிரின்ட் ஸ்கேனர் அந்த இடத்தில் இல்லை. அப்பொழுதே ஆப்பிள் திரைக்கு அடியில் ஃபிங்கர்பிரின்ட் ஸ்கேனரை பயன்படுத்தியிருக்க வாய்ப்பிருப்பதாகப் பலரும் நினைத்தனர். ஆனால் ஐபோன் X வெளியான பொழுது அதில் ஃபிங்கர்பிரின்ட் சென்சாரே இல்லை. அதற்கு பதிலாக ஃபேஸ் ஐடியைக் கொடுத்திருந்தது ஆப்பிள். அதற்கு முன்னர் சாம்சங்கின் S8 ஸ்மார்ட்போன் வெளியாகும் பொழுதும் இந்த விஷயம் அதிகமாக எதிர்பார்க்கப்பட்டது. ஆனால் மொபைலின் பின்புறத்திற்கு ஸ்கேனர் இடம் மாறியிருந்தது.